Broj: 711-I-1038-P-241-20/21-06-19

Zagreb, 2. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave protiv** **dužnosnika Nenada Paniana, gradonačelnika Grada Dugog Sela** na 129. sjednici, održanoj 2. lipnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Nenada Paniana, gradonačelnika Grada Dugog Sela, vezano za okolnost deklariranja različite adrese prebivališta u izvješću o imovinskom stanju od 6. srpnja 2017.g. od one prijavljene u evidenciji nadležnog tijela, neće se pokrenuti, s obzirom da je iz prikupljenih podataka i dokumentacije ne proizlazi da** **je postupanjem dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 2. veljače 2020.g. zaprimilo neanonimnu prijavu mogućeg sukoba interesa podnesenu protiv dužnosnika Nenada Paniana, gradonačelnika Grada Dugo Selo, koja je zaprimljena u knjizi ulazne pošte Povjerenstva pod brojem: 711-U-3778-P-241/20-01-4, povodom koje je otvoren predmet broj P-241/20.

U predmetnoj prijavi prijavitelj navodi da prema informacijama gradonačelnik ima prebivalište izvan naselja u kojem obnaša funkciju te da navedena informacija nije ispravljena u njegovoj imovinskoj kartici.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Nenad Panian obnašao dužnost gradonačelnika Grada Dugo Selo od 8. lipnja 2017.g. Stoga je Nenad Panian, povodom obnašanja navedene dužnosti, obvezan postupati sukladno odredbama ZSSI-a.

Uvidom u izvješće o imovinskom stanju dužnosnika podneseno 6. srpnja 2017.g. povodom stupanja na dužnost utvrđeno je da je pod rubrikom „podaci o prebivalištu“ dužnosnik naveo kako prebiva u Velikoj Gorici na adresi ……… … te da ne postoji boravište.

Povjerenstvo je s obzirom na navedeno od Ministarstva unutarnjih poslova, Uprave za imigraciju, državljanstvo i upravne poslove, Sektora za upravne poslove i državljanstvo zatražilo podatke o prebivalištu i/ili boravištu dužnosnika Nenada Paniana od prvog unosa u evidenciju.

Ministarstvo je odgovorilo dopisom KLASA: 220-01/20-02/669, URBROJ: 511-01-202-20-2 KV od 29. listopada 2020.g. navodeći da dužnosnik od 19. listopada 2012.g ima prijavljeno prebivalište u Dugom Selu, na adresi ……… ….. … , dok je ranije, u razdoblju od 6. travnja 2005.g. do 19. listopada 2021.g. imao prijavljeno prebivalište na adresi Velika Gorica, ……. ….

Slijedom navedenog, Povjerenstvo je utvrdilo kako je dužnosnik u izvješću o imovinskom stanju od 6. srpnja 2017.g. povodom stupanja na dužnost omaškom naveo raniju adresu prebivališta, a ne onu na kojoj stvarno prebiva.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona. Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva. Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Povjerenstvo ističe kako se podatak o prebivalištu ne smatra podatkom o imovini u smislu članka 8. i 9. ZSSI-a, ali pritom ukazuje dužnosniku da je, u svrhu potpunog i istinitog ispunjavanja izvješća o imovinskom stanju, navedeni podatak potrebno uskladiti sa stanjem kako ono proizlazi iz evidencije Ministarstva unutarnjih poslova.

Stoga, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Nenad Panian, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana